Josif Aleksandrowitsj Brodski
(1940-05-24)24 Mei 1940
Leningrad, Russiese SFSR, Sowjetunie (nou Sint Petersburg, Rusland)
28 Januarie 1996 (op 55)
Verenigde State (1977–1996)
Nobelprys vir Letterkunde (1987)
Joseph Brodsky ([ˈbrɒdski]; gebore as Ио́сиф Алекса́ндрович Бро́дский, Josif Aleksandrowitsj Brodski; 24 Mei 1940 in Leningrad – 28 Januarie 1996 in New York) was 'n Russies-Amerikaanse digter en essayis van Joodse afkoms.
Brodsky, wat in sy werk 'n verskeidenheid sosiale, ekonomiese en politieke wantoestande in die destydse Sowjetunie aangespreek het - soos byvoorbeeld die ondoeltreffendheid van 'n sentraal-beplande ekonomie, behuisingsnood en latente antisemitisme - is deur die Sowjet-Russiese owerheid as sosiale en militante "parasiet" bestempel (onder meer omdat "digter" nie as 'n werklike beroep beskou is nie), in hegtenis geneem en in 1964 tot vyf jaar in 'n werkkamp gevonnis. Nadat Sowet-Russiese en internasionale literêre kringe druk op die Sowjet-bewind uitgeoefen het, is die vonnis ná een jaar opgeskort. In 1972 is hy van sy Sowjet-burgerskap ontneem nadat hy geweier het om sy werk onder sensuur te laat plaas en in 'n vliegtuig na Wene gesit.
Brodsky het hom daarna met die hulp van ondersteuners, onder wie die Britse digter W. H. Auden, in die Verenigde State gevestig waar hy as dosent aan 'n verskeidenheid universiteite verbonde was, waaronder Yale, Columbia, die Universiteit van Cambridge in Massachusetts en die Universiteit van Michigan.
In 1987 is die Nobelprys vir Letterkunde aan Brodsky toegeken vir sy "alomvattende" literêre werk, die "klaarheid van sy gedagtes" en die "poëtiese intensiteit" van sy digkuns. In 1991 is hy as die Verenigde State se Poet Laureate benoem.
Anders as wat sy ballingskap in die VSA insinueer was Brodsky se literêre werk allesbehalwe sterk politiek gekleur. Eerder het hy in sy gedigte, wat dikwels in 'n meditatiewe styl geskryf is, universele vrae oor die menslike bestaan, lewe en dood gestel, en dit was juis sy standpunte ten gunste van individuele vryheid en anti-materialisme waaraan Sowjet-amptenare aanstoot geneem het.
↑ rt.com: Historama - 18 Februarie. Besoek op 5 Januarie 2016
↑ PBS Newshour - Conversation: Joseph Brodsky, 10 November 1988. Besoek op 5 Januarie 2016
↑ (en) "The Nobel Prize in Literature 1987". Nobelprize.org. Besoek op 7 Oktober 2017.
↑ Library of Congress: Past Poets Laureate: 1991-2000. Besoek op 5 Januarie 2016
↑ www.britannica.com: Joseph Brodsky. Besoek op 5 Januarie 2016
Wikimedia Commons het meer media in die kategorie Joseph Brodsky.
Ontsluit van "https://af.wikipedia.org/w/index.php?title=Joseph_Brodsky&oldid=2064184"
Die bladsy is laas op 4 November 2019 om 15:53 bygewerk.